[Foto’s] Taxi ploeg deur motorhandelaarFoto: Netcare 911 Minstens 21 mense is beseer nadat twee taxi’s in Jan Smutslaan in Johannesburg gebots het voordat een van die taxi’s in ŉ motorhandelaar se perseel ingeploeg het. Athlenda Mathe, woordvoerder van Netcare 911, het gesê paramedici van verskillende nooddienste is omstreeks 16:00 na die toneel ontbied. Volgens Mathe het 21 passasiers ligte tot matige beserings opgedoen. Chitra Bodasing-Harduth, woordvoerder van ER24, het gesê altesaam 24 mense is beseer, onder wie ŉ vrou wat vyf maande swanger is. “Die vrou het matige beserings opgedoen en is per ambulans na ŉ hospitaal geneem. Haar ongebore baba is gelukkig ongedeerd,” het Bodasing-Harduth gesê. Mathe het gesê volgens inligting van omstanders op die toneel is vyf van die handelaar se voertuie tydens die voorval beskadig. Die voorval word deur die polisie ondersoek.